הנהלת מכבי תל אביב סיכמה עם הקבוצה מסאן פאולו כי תגיע לברזיל בסוף חודש מאי. אבו סיאם לקראת בני יהודה: "אנחנו לא מוותרים על התואר"
מכבי תל אביב עדיין מקווה שמשחקה האחרון במסגרת ליגת העל העונה, מול מכבי חיפה בקריית אליעזר, לא יהיה לפרוטוקול בלבד. אם אכן יעשו הצהובים את הבלתי ייאמן, וישמרו על תואר האליפות, הם בחרו במקום לא רע בכלל לחגוג בו: מספר ימים לאחר תום העונה תצא הקבוצה לסאן פאולו בברזיל, שם תשחק מול מול קבוצת קורינתיאנס המקומית.
קורינתיאנס נחשבת לאחר מקבוצות הפאר בברזיל, ולפני 10 שנים זכתה בגביע הבין-יבשתי, אחרי שגברה על מילאן. במדיה שיחק הכוכב האגדי ד"ר סוקראטס.
בימים האחרונים סיכמו ראשי מכבי תל אביב את פרטי המסע, ואת האירוח על ידי הקהילה היהודית בסאן פאולו.
היום (ד') חזרה הקבוצה להתאמן, לקראת המשחק מול בני יהודה בשבת (שכונת התקווה, 16:25). בנוסף לטל בן חיים ולירן שטראובר, שחקני הנבחרת הבוגרת, נעדרו מהאימון ברונו רייס, הפצוע בברכו, וראובן עובד, שעדיין פצוע בשרירי הבטן. רייס ועובד יחמיצו את שני המשחקים הקרובים, מול בני יהודה ומול סכנין בגביע. סאלם אבו סיאם, שפצוע בקרסול, לא התאמן היום, אולם הוא צפוי לחזור לאימונים כבר מחר.
לקראת בני יהודה אמר אבו סיאם: "זהו משחק חשוב מאד עבורנו. אנחנו לא מוותרים על התואר, ובכל מקרה אנחנו רוצים להיאבק על מקום בליגת האלופות בשנה הבאה, ולכן נעשה את הכל כדי לחזור עם הנקודות. אין סיבה שלא ננצח את בני יהודה".